****

**METODIKA K POSKYTOVANIU ŠTIPENDIÍ**

**PRE TALENTOVANÝCH ŠTUDENTOV SPOMEDZI SLOVENSKÝCH MATURANTOV**

****

**ZOZNAM SKRATIEK A VYSVETLIVKY NIEKTORÝCH POJMOV**

**Ministerstvo** Ministerstvo školstva, vedy, výskumu a športu Slovenskej republiky

**Metodika** Táto metodika upravuje postup poskytovania štipendia študentom vysokých škôl z Plánu obnovy, komponent 10, investícia 3 a spresňuje postup ministerstva a vysokých škôl pri poskytovaní štipendia.

**NIVAM** Národný inštitút vzdelávania a mládeže

**Plán obnovy** Plán obnovy a odolnosti[[1]](#footnote-1) je strategický dokument zásadného významu obsahujúci balík reforiem a investícií s cieľom zabezpečiť systémové zmeny v rôznych oblastiach, akými sú zelená ekonomika, vzdelávanie, výskum a inovácie, zdravotníctvo, efektívna verejná správa a digitalizácia.

**Skupina A** Skupina najväčších talentov spomedzi slovenských maturantov, pre ktorých je určené štipendium z Plánu obnovy[[2]](#footnote-2)

**Skupina C** Skupina nadpriemerných študentov, ktorí sú zo sociálne znevýhodneného prostredia alebo patria do špecifických znevýhodnených skupín, pre ktoré je určené štipendium z Plánu obnovy[[3]](#footnote-3)

**Štipendium** Finančné prostriedky mechanizmu vyplatené štipendistom. Dátum vzniku finančného nároku bude upravený v zmluve.

**Štipendista**  úspešný uchádzač o štipendium, ktorý splnil všetky základné podmienky, a ktorý sa zapísal na vysokej škole na štúdium študijného programu podľa § 52 zákona o VŠ v dennej forme štúdia alebo sa zapísal na štúdium študijného programu podľa § 53 ods. 4 písm. b) zákona o VŠ v dennej forme štúdia a vznikol mu nárok na štipendium. Za štipendistu so sa pre potreby odpočtovania rozumie študent so vzniknutým nárokom.

**Uchádzač o štipendium** osoba, ktorá sa registruje v informačnom systéme na podávanie žiadostí o štipendium a zatiaľ nebola zapísaná na štúdium na akejkoľvek vysokej škole.

**Zákon o VŠ** Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

**Zákon o mechanizme** zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov

**Žiadosť o štipendium** Elektronicky podaná písomná žiadosť študenta, ktorý sa uchádza o štipendium, pozostávajúca z dvoch častí: prihlasovací formulár a povinné prílohy.

**Základné informácie**

Komponent: Komponent 10: Lákanie a udržanie talentov

Reforma/investícia: Investícia 3: Štipendiá pre talentovaných domácich a zahraničných študentov

Kód projektu: 47

Právny predpis na základe, ktorého sa prostriedky mechanizmu poskytujú: § 94a ods. 2 zákona o VŠ

**Identifikačné údaje a kontaktné údaje vykonávateľa**

Názov vykonávateľa: Ministerstvo školstva, vedy, výskumu a športu Slovenskej republiky

Adresa vykonávateľa: Stromová 1, 813 30 Bratislava

Kontaktné údaje vykonávateľa: [stipendia.talenty@minedu.sk](mailto:%20stipendia.talenty@minedu.sk)

**Miesto a spôsob podania žiadosti o poskytnutie prostriedkov mechanizmu**

Žiadosť sa predkladá elektronicky prostredníctvom informačného systému, respektíve formulára zverejneného na webe stipendia.portalvs.sk .

Za dátum a čas odoslania žiadosti sa pokladá moment odoslania žiadosti (vrátane príloh) odoslaním formulára uchádzačom o štipendium.

**POPIS A CIEĽ METODIKY**

**Úvod**

Predmetom tejto metodiky je opis súhrnu predpokladov, podmienok, činností uchádzača o štipendium, ministerstva a vysokej školy pri poskytovaní štipendií študentom verejných, štátnych a súkromných vysokých škôl v skupine A a v skupine C podľa Plánu obnovy z prostriedkov mechanizmu[[4]](#footnote-4) na podporu obnovy a odolnosti.

Metodika slúži pre koordináciu ministerstva, vysokej školy, prípadne iných subjektov zodpovedných za prípravu, koordináciu a riadenie, pri implementácii konkrétneho opatrenia v rámci realizácie komponentu 10, investícia 3 Plánu obnovy. Cieľom metodiky je predchádzať nezrovnalostiam v rámci procesu podávania žiadosti o štipendium, posudzovania a vyhodnocovania žiadostí a poskytnutia štipendia študentovi vysokej školy.

Národný právny základ na poskytovanie štipendií študentom vysokých škôl na základe tejto metodiky je ustanovený v § 94a Zákona o VŠ[[5]](#footnote-5).

Ministerstvo ako ústredný orgán štátnej správy plní úlohu vykonávateľa[[6]](#footnote-6) pri implementácii investície 3 komponentu 10 Plánu obnovy. Vysoká škola[[7]](#footnote-7) je pri plnení úloh poskytnutia štipendia študentom vysokých škôl v zmysle tejto metodiky sprostredkovateľom[[8]](#footnote-8) pri implementácii Plánu obnovy.

Táto metodika sa uplatňuje na štipendiá poskytované ministerstvom štipendistom, ktorých štúdium začne v akademickom roku 2023/2024.

1. **Všeobecné ustanovenia**

Poskytovanie štipendií je určené pre absolventov, resp. maturantov slovenských stredných škôl so sídlom v Slovenskej republike, ktorí ukončili štúdium na strednej škole v rovnakom roku, v ktorom podávajú žiadosť o udelenie štipendia a v ktorom sa zapíšu na vysokú školu. Časový rámec poskytovania štipendií podľa tejto metodiky sa vzťahuje na obdobie rokov 2023 až 2026.

V zmysle schváleného Plánu obnovy a odolnosti[[9]](#footnote-9) sa štipendiá v komponente 10, investícia 3 poskytujú trom nasledovným skupinám uchádzačov:

1. **najväčšie talenty spomedzi slovenských maturantov**
2. najväčšie talenty z cudziny (poskytovanie štipendia pre zahraničných študentov nie je predmetom tejto metodiky a bude obsahom samostatného dokumentu)
3. **nadpriemerní študenti, ktorí sú zo sociálne znevýhodneného prostredia alebo patria do špecifických znevýhodnených skupín**

Každá skupina uchádzačov o štipendium je posudzovaná samostatne. Každý uchádzač o štipendium môže byť zaradený iba do jednej zo skupín A, B alebo C. Preradenie do inej skupiny nebude možné. Poradie uchádzačov o štipendium sa určuje len v danej skupine – teda uchádzači v rebríčku skupiny A sa nebudú porovnávať s uchádzačmi v skupine C. Vzhľadom na rozdielne kritériá v rámci každej skupiny nie je možné preraďovanie uchádzačov medzi skupinami.

Poberanie štipendia študentom vysokej školy v zmysle tejto metodiky je určené iba pre absolventov stredných škôl, ktorí budú zapísaní na štúdium na vysokej škole so sídlom v SR. V prípade študijných programov, ktoré sú celé uskutočňované v zahraničí na detašovaných pracoviskách vysokej školy nebude možné poberať štipendium v zmysle tejto metodiky.

Poberanie štipendia študentom vysokej školy v zmysle tejto metodiky sa vzťahuje iba na dennú formu štúdia[[10]](#footnote-10). Uchádzač o štipendium, ktorý sa zapíše na študijný program v externej forme štúdia[[11]](#footnote-11) stratí nárok na štipendium podľa tejto metodiky a v prípade prvého zápisu na štúdium a tiež v prípade zmeny študijného programu počas štúdia (pri začiatku štúdia na inej vysokej škole). Ak mu bolo už vyplácané štipendium, vyplácanie sa zastaví odo dňa ukončenia štúdia v dennej forme štúdia.

Uchádzač o štipendium, ktorý v čase podania žiadosti o štipendium nedovŕšil 18 rokov, žiadosť o štipendium predkladá so súhlasom zákonného zástupcu. Sken podpísaného súhlasu zákonného zástupcu ako samostatný dokument k žiadosti o štipendium prikladá uchádzač o štipendium pri vypĺňaní elektronickej žiadosti o štipendium.

Poskytnutie štipendia v zmysle tejto metodiky sa vzťahuje na tých uchádzačov o štipendium, ktorí skončili štúdium na strednej škole v rovnakom kalendárnom roku zhodujúcom sa s kalendárnym rokom, v ktorom sa uchádzajú o štipendium v zmysle tejto metodiky. V prípade študentov bilingválnych gymnázií, ktorí majú maturitnú skúšku rozdelenú do dvoch ročníkov (teda napr. slovenský jazyk v roku 2022 a zvyšné časti maturitnej skúšky v roku 2023) budú ich žiadosti tiež akceptované.

Plán obnovy predpokladá ročne podporiť 1000 štipendistov v skupine A a 400 v skupine C. Vzhľadom na skutočnosť, že v kalendárnom roku 2022 ministerstvo neposkytlo cez Plán obnovy predpokladaný počet štipendií pre jednotlivé skupiny, v kalendárnom roku 2023 ministerstvo plánuje podporiť vyšší počet štipendistov. V prvom rade bude cieľom podporiť vyšší počet štipendistov v skupine C. V roku 2023 bude podporených 550 štipendistov v skupine C. V skupine A bude podporených maximálne 1300 uchádzačov po zohľadnení počtu úspešných uchádzačov v skupine C. Vysoké školy budú overovať iba tých študentov, ktorí vyznačili danú vysokú školu v systéme ako preferovanú vysokú školu a umiestnili sa v intervale študentov, ktorých majú vysoké školy kontrolovať (pri skupine A 1500, pri skupine C 650). Časť študentov (študenti na stredných školách s maturitou podľa pravidiel medzinárodných programov) získava potvrdenia za maturitné skúšky v špecifických prípadoch až v septembri (bližšie informácie k týmto uchádzačom sú v časti 2.3.). Tejto časti študentov budú predbežne rezervované miesta medzi prvými 1000 uchádzačmi v skupine A a medzi prvými 550 uchádzačmi v skupine C. Ak uchádzači s inou maturitnou skúškou splnia všetky stanovené kritériá, bude im v septembri pridelené štipendium aj v prípade vyčerpania kvóty 1300 osôb v skupine A alebo 550 osôb v skupine C. Zo skúsenosti predchádzajúceho ročníka sa predpokladá niekoľko desiatok takýchto uchádzačov.

* 1. Dĺžka poberania štipendia.

Poberanie štipendia je obmedzené na prvé tri roky bakalárskeho štúdia. V prípade bakalárskych študijných programov so štandardnou dĺžkou štúdia štyri roky je štipendium udeľované na prvé tri roky štúdia. V prípade študijných programov spájajúcich I. a II. stupeň podľa § 53 ods. 4 písm. b) zákona o VŠ sa štipendium udeľuje na prvé tri roky štúdia.

* 1. Výška štipendia

Uchádzač o štipendium, ktorému vznikol nárok na štipendium podľa tejto metodiky v súlade s príslušnými právnymi predpismi, je oprávnený poberať štipendium vo výške 3 000 € za jeden akademický rok v súlade s maximálnou dĺžkou poberania štipendia. Zároveň vysoká škola za každého štipendistu získa sumu vo výške 2 000 € za jeden akademický rok[[12]](#footnote-12).

* 1. Mechanizmus vyplatenia štipendia

Štipendiá podľa tejto metodiky vyplatí štipendistovi vysoká škola[[13]](#footnote-13). Finančné prostriedky na štipendiá pre štipendistov budú poskytnuté ministerstvom vysokým školám v jednej dávke pre každý akademický rok samostatne. Vysoká škola vyplatí štipendiá štipendistom mesačne v 10. dávkach za mesiace september až jún. Štipendistom bude štipendium vyplácané spätne za mesiac dozadu (teda v decembri za november a pod.). V prípade, ak vysoká škola nemá v prvých mesiacoch príslušného akademického roka (september, október) poskytnuté prostriedky na štipendium od ministerstva, vysoká škola vyplatí štipendistovi štipendium až po prijatí finančných prostriedkov od ministerstva, a to spätne aj jednorazovo (t. j. napr. v prípade, že ministerstvo poskytne vysokej škole prostriedky v novembri príslušného akademického roka, vysoká škola poskytne študentovi štipendium kumulatívne za mesiac september a mesiac október). Dôvodom mesačného intervalu vyplácania štipendií je ošetrenie prípadnej straty nároku na štipendium pri študentoch, ktorí predčasne ukončia štúdium, resp. budú z neho vylúčení.

* 1. Skončenie štúdia, prerušenia štúdia

Štipendium sa prideľuje konkrétnej osobe a je viazané na konkrétne štúdium. Prenášať štipendium medzi štúdiami na rôznych vysokých školách nie je dovolené. Študent, ktorý ukončí štúdium na jednej vysokej škole a začne štúdium na inej vysokej škole, nemôže poberať štipendium. To neplatí, ak študent mení študijný program v rámci jednej vysokej školy (bez ohľadu na fakultu alebo súčasť vysokej školy). Začiatok štúdia však musí nastať najneskôr v deň nasledujúci po skončení predchádzajúceho štúdia tak, aby nestratil študent status študenta ani na jeden deň. Zároveň musí pri zmene štúdia byť rešpektovaná nadväznosť štúdia tak, aby študent neopakoval ročník, teda nie je možné vyplácať štipendium počas dvoch prvých ročníkov a pod[[14]](#footnote-14). Môže sa vyskytnúť situácia, keď bude mať študent záujem študovať na dvoch študijných programoch (prípadne dvoch vysokých školách súčasne). V takom prípade musí počas vypĺňania žiadosti indikovať, ktorá škola je prioritná a chce na nej poberať štipendium, keďže v systéme bude možné indikovať len jednu školu. Ministerstvo poskytne finančné prostriedky iba jednej vysokej škole, preto bude na študentovi, aby si zvolil, na ktorej vysokej škole chce poberať štipendium (tým pádom, ktorej škole bude pridelená daná suma). V prípade, že na nej ukončí štúdium a bude pokračovať na inej škole (na ktorej začal štúdium zároveň), nárok na štipendium mu zanikne. Štipendistovi zaniká postavenie študenta vysokej školy dňom skončenia štúdia[[15]](#footnote-15). Odo dňa ukončenia štúdia stráca štipendista nárok na vyplácanie štipendia.

Štipendista môže prerušiť štúdium[[16]](#footnote-16). Štipendistovi vznikne nárok na vyplatenie štipendia za príslušný kalendárny mesiac v akademickom roku v prípade, že k začiatku kalendárneho mesiaca je naďalej študentom príslušnej vysokej školy, teda jeho štúdium k 1. dňu v mesiaci nebolo ukončené, predčasne ukončené alebo prerušené. V prípade ukončenia alebo prerušenia k inému dňu príslušného mesiaca mu nárok na štipendium pre daný mesiac ostáva. Počas doby prerušenia štúdia nemá štipendista nárok na vyplácanie štipendia. Vzhľadom na časový harmonogram Plánu obnovy stratí nárok na štipendium štipendista, ktorý prerušil štúdium na viac než 180 dní, teda nevykonal opätovný zápis na štúdium v lehote 180 odo dňa prerušenia štúdia[[17]](#footnote-17). V prípade, že k prerušeniu štúdia dôjde až v treťom ročníku štúdia štipendistu, ministerstvo určí samostatný postup (s ohľadom na potrebu zúčtovania a uzavretia schémy vo vzťahu k Plánu obnovy).

Štipendium sa bude vyplácať vysokou školou počas akademického roka v nasledujúcich termínoch:

* prvá výplata štipendia pre skupinu A pri začiatku štúdia – po overení všetkých skutočností zo strany vysokej školy súvisiacich s oprávnenosťou pre priznanie štipendia, teda spravidla koniec októbra/v priebehu novembra (pričom vyplatená bude čiastka prislúchajúca všetkým kalendárnym mesiacom odo dňa zápisu na štúdium). Mechanizmus overovania dokladov je vysvetlený nižšie;
* prvá výplata štipendia pre skupinu C – pre študentov, ktorí nastúpia na štúdium na vysokej škole v akademickom roku 2023/2024, vysoká škola požiada študenta do 15 dní od začiatku semestra príslušnej vysokej školy, za účelom preverenia skutočnosti, či sa nachádza vo finančnej tiesni a informuje ho, že môže vysokú školu požiadať o vyplatenie štipendia skôr ako v stanovenom termíne. V takom prípade môže vysoká škola rozhodnúť o vyplatení štipendia z vlastných zdrojov aj pred poskytnutím finančných prostriedkov z ministerstva, pričom takto poskytnuté finančné prostriedky sa vysokej škole refundujú. Proces refundácie finančných prostriedkov poskytnutých vysokou školou študentom skupiny C vopred podľa predchádzajúcej vety bude upravený v sprostredkovateľskej zmluve. Refundácia bude poskytnutá vysokej škole na základe žiadosti vysokej školy o refundáciu po podpísaní zmluvy o poskytnutí prostriedkov mechanizmu.
* V prípade potreby môže vysoká škola vždy vyplatiť prostriedky na štipendiá štipendistom pred obdržaním prostriedkov zo strany ministerstva a následne požiadať o refundáciu.
* Ak nedôjde k skutočnostiam, pre ktoré by vyplácanie štipendia malo byť prerušené alebo ukončené, platí pre obe skupiny A a C, že štipendium bude vysoká škola vyplácať mesačne počas ďalších mesiacov prebiehajúceho akademického roka, avšak pri dodržaní max. 10 mesačných období pokrývaných štipendiom. V prípade poskytnutia prostriedkov vysokým školám neskôr než je prvý mesiac vzniku nároku na štipendium, vysoká škola vyplatí pri prvom vyplatení štipendiá aj za mesiace predchádzajúce dňu poskytnutia prostriedkov ministerstvom. Štipendium sa vypláca spätne v mesiacoch október až júl.

Štipendium sa vypláca vo výške 300 eur mesačne každý akademický rok. Keďže aj zápisy do ďalšieho ročníka prebiehajú najmä v septembri, stav študenta sa overí prostredníctvom previazania s centrálnym registrom študentov (ďalej len „CRŠ“), avšak až po nahratí dávky v mesiaci september[[18]](#footnote-18). Vysoké školy, ktoré zabezpečujú zápisy na štúdium v iných mesiacoch než september, budú usmernené, aby vykonali zápisy počas septembra.

Prostriedky na štipendiá budú vysokým školám zasielané ministerstvom až po overení všetkých dokladov zo strany vysokej školy, zapísaní študentov, nahratí dávky do CRŠ a finálnom overení splnenia všetkých kritérií ministerstvom. Ministerstvo neposkytne finančné prostriedky vysokej škole na tých študentov, ktorých nebude evidovať ako zapísaných na štúdium v CRŠ na študijných programoch dennej forme štúdia a pri ktorých nebude preukázané overenie správnosti dokumentov.

1. **Výber uchádzačov – domáci uchádzači (skupina A a C)**

**2.1. Úvod**

Navrhovaná schéma vychádza zo znenia komponentu 10 Plánu obnovy: „počet oprávnených štipendistov je určených na 1 600 ročne, čo pokryje 2 % najtalentovanejších v populácii, 200 talentovaných študentov zo zahraničia a 400 talentovaných študentov zo sociálne znevýhodneného prostredia v každom ročníku. V prípade talentov zo Slovenska bude schéma dostupná pre približne 2 % najlepších maturantov podľa výsledkov z externej časti maturitnej skúšky zo slovenského jazyka, z jazyka národnostnej menšiny alebo z jazykovej skúšky na úrovni B2. V prípade maturantov z matematiky a maturantov z cudzieho jazyka bude štipendium určené pre najlepších 10 % až 20 % (vyšší podiel súvisí s tým, že túto maturitu si volí vyselektovaný podiel nadpriemerných študentov a nadpriemerný podiel z týchto maturantov odchádza do zahraničia). Štipendium môžu získať aj študenti, ktorí sa veľmi dobre umiestnili v predmetových olympiádach a súťažiach na celoslovenskej úrovni.“

V rámci koncipovania schémy bolo však zároveň zohľadnené aj chápanie talentov v širšom kontexte, čo vychádza z praxe, poznatkov a odporúčaní v zahraničí, kde je za najtalentovanejších považovaná napr. skupina 10 % študentov s najlepšími výsledkami[[19]](#footnote-19). V zmysle uvedeného sa za talentovaného študenta považuje osoba dosahujúca nadpriemerné výsledky. Prostredníctvom nastavenia rôznych váh a úrovní (napr. C1, B2 a B1 pri posudzovaní cudzích jazykov alebo posudzovania iných aktivít a ocenení na medzinárodnej, celoštátnej a regionálnej úrovni) je zohľadnená náročnosť plnenia aktivity. Aktivitou sa na účely tejto metodiky rozumie súťaž, projekt alebo iná činnosť, za ktorú môže uchádzač získať body. Ide najmä, avšak nie výlučne o vedomostné, umelecké, prípadne športové súťaže alebo realizáciu projektov pod záštitou vybraných inštitúcií. Ministerstvo pri posudzovaní žiadostí uchádzača o štipendium akceptuje aktivity uvedené v zozname tejto metodiky (s výnimkou športových súťaží, pri ktorých je určená len kategória súťaže, nie jednotlivé disciplíny). Keďže talent sa môže prejavovať vo viacerých oblastiach (akademický talent, umelecký talent, športový a pod.), nebude táto schéma zameraná iba na akademické talenty (teda výsledky známok), ale bude zohľadňovať výborné výsledky aj v iných aktivitách spojených so štúdiom.

Všetky kritériá pre výber uchádzačov o štipendium budú zverejnené na stránke ministerstva a tiež v rámci prihlasovacieho formulára s cieľom oboznámiť sa s jednotlivými kritériami a mechanizmom výberu.

**2.2. Určovanie poradia a vyhodnocovanie žiadostí**

Každý uchádzač o štipendium musí splniť nasledujúce kritériá:

* získanie úplného stredného vzdelania alebo úplného stredného odborného vzdelania[[20]](#footnote-20),
* ukončenie stredoškolského vzdelania v kalendárnom roku, v ktorom sa absolvent strednej školy uchádza o štipendium
* prijatie na štúdium na vysokej škole so sídlom v SR,
* zápis na štúdium študijného programu v dennej forme štúdia 1. stupňa (bakalársky študijný program) alebo spojeného bakalárskeho a magisterského štúdia na vysokej škole so sídlom v SR. Akceptovaní budú aj štipendisti prijatí na spoločné študijné programy.
* zápis na verejnú vysokú školu, súkromnú a štátnu vysokú školu
* umiestnenie v poradovníku v skupine študentov, ktorí získajú nárok na udelenie štipendia (poradie sa určuje podľa počtu získaných bodov podľa určených kategórií) v jednej z kategórií
* doručenie všetkých požadovaných dokladov dokazujúcich splnenie kritérií na udelenie štipendia vysokej škole v stanovenej lehote.

Systém na podávanie žiadostí o štipendium bude otvorený v termíne stanovenom ministerstvom. Ministerstvo si vyhradzuje právo termíny upraviť vzhľadom na potreby aplikačnej praxe. Žiadosť o poskytnutie štipendia podľa tejto metodiky sa bude dať dopĺňať žiadateľom do jej záväzného odoslania. Najneskorší termín na záväzné odoslanie žiadosti o štipendium bude stanovený ministerstvom. Pred odoslaním žiadosti systém uchádzačovi poskytne rekapituláciu vyplnenej žiadosti. Cieľom je predchádzať situáciám, kedy došlo k nesprávnemu vyplneniu žiadosti a pochybenie bude identifikované až počas overovania žiadosti. Po finálnom odoslaní žiadosti systém odošle automatickú emailovú notifikáciu uchádzačovi s potvrdením toho, že došlo k odoslaniu žiadosti. Do momentu záväzného odoslania žiadosti bude uchádzačovi umožnené pridávanie plnenia aktivít aj dokladov. Do systému bude možné pridať iba aktivity splnené najneskôr pred odoslaním žiadosti. Aktivity splnené po tomto termíne nebude možné akceptovať. Rovnaký princíp platí pre splnenie kritérií sociálneho znevýhodnenia. K splneniu kritéria musí dôjsť do podania žiadosti. Nebude akceptované splnenie kritéria, ktoré nastalo až po podaní žiadosti. Po podaní žiadosti sa bude môcť uchádzač prihlásiť do systému a vidieť svoj stav, resp. stav svojej žiadosti, avšak už nebude schopný editovať a upravovať svoj profil, resp. pridávať a odoberať aktivity.

Počas vypĺňania žiadosti bude musieť uchádzač o štipendium najneskôr do záväzného odoslania žiadosti v informačnom systéme vyznačiť vysokú školu, na ktorú má záujem nastúpiť. Uchádzač o štipendium vyznačuje vždy len jednu vysokú školu. v prípade zmeny záujmu o nástup na vysokú školu uchádzač je povinný informovať novú vysokú školou o prihlásení sa do štipendijnej schémy. To platí aj v prípade, že si podal prihlášku na viacero vysokých škôl alebo má v úmysle študovať súbežne na dvoch vysokých školách. Takto vyznačená vysoká škola bude zabezpečovať overenie žiadosti (proces objasnený nižšie). Všetky prílohy žiadosti o štipendium je potrebné priložiť pred momentom záväzného odoslania žiadosti o štipendium. V prípade, že uchádzač o štipendium nemôže z objektívnych príčin predmetné prílohy k žiadosti o štipendium priložiť do momentu záväzného odoslania žiadosti o štipendium, takéto prílohy dodatočne doloží vysokej škole počas procesu overovania žiadosti. Predbežné poradie sa zobrazí uchádzačom v ich profile v júli. V prípade technických problémov alebo v odôvodnených prípadoch môže ministerstvo túto lehotu predĺžiť.

Termíny pre overovanie žiadostí vysokými školami určí ministerstvo. Predpokladaný termín je august s možnosťou predĺženia. V nevyhnutnom prípade môže v systéme žiadosti overiť ministerstvo. Ministerstvo o tom upovedomí vysokú školu, pričom platí, že overenie zo strany ministerstva sa chápe ako rozhodujúce/finálne. Ministerstvo môže v prípade potreby predĺžiť lehotu na overovanie žiadostí o štipendium, o čom budú vysoké školy upovedomené.

Finálna informácia o umiestnení sa medzi úspešnými žiadateľmi bude dostupná v profile žiadateľa najneskôr do 17. 11. kalendárneho roku, a to po nahratí dávky do CRŠ, po skontrolovaní všetkých študentov vysokou školou a ministerstvom. V prípade objektívnych dôvodov je ministerstvo oprávnené lehotu predĺžiť.

Ku všetkým aktivitám (skupina A a C) a kritériám sociálneho znevýhodnenia (skupina C) označeným študentom ako splnené sa vyžaduje priložená príloha ako doklad o splnení danej aktivity/kritéria v elektronickej podobe nahratej do informačného systému. Ak študent prílohu elektronicky nepriloží, systém umožní žiadosť o štipendium odoslať, ale bude mať stav „nekompletná“. Akceptované budú aj nekompletné žiadosti, teda žiadosti, v ktorých chýba jedna alebo viac príloh. Ak však uchádzač nedoloží prípadné prílohy do odoslania žiadosti, nebudú mu za danú aktivitu po overení priznané body, čím sa zmení jeho poradie. Automaticky sa stav žiadosti zmení na „kompletnú“ až po nahratí prílohy ku každej zvolenej položke. Ak z objektívnych dôvodov uchádzač o štipendium prílohy nepriloží k žiadosti o štipendium, bude ich môcť doložiť vysokej škole počas procesu overovania žiadosti. Ak uchádzač o štipendium nedoručí prílohy ani dodatočne počas overovania žiadostí, vysoká škola alebo ministerstvo v rámci procesu overovania takúto aktivitu zamietne. Body získané za túto aktivitu sa automaticky odrátajú. Ku každej aktivite alebo kritériu sociálneho znevýhodnenia bude môcť pridať viac než jednu prílohu. Platnosť takto priložených príloh k žiadosti o štipendium sa musí vzťahovať na splnenie aktivity pred podaním žiadosti (a to aj keď bude vydanie dokumentu až po tomto dátume; platnosť splnenia overia vysoké školy). Žiadosť o štipendium sa považuje za platne podanú, ak uchádzač o štipendium potvrdí „odoslanie žiadosti“. Platné budú len žiadosti, ktoré uchádzač odošle, teda po zvolení aktivít bude musieť potvrdiť odoslanie. Vyplnená žiadosť, ktorú uchádzač o štipendium nepotvrdí v systéme kliknutím na “odoslanie žiadosti”, sa neakceptuje a ďalej neposudzuje.

Po vyplnení a odoslaní žiadosti bude uchádzač automatickým emailom upozornený na nasledujúce skutočnosti:

* svoje predbežné poradie zistí po uzavretí systému, a to prihlásením sa do systému. Taktiež mu bude doručený automaticky generovaný e-mail. Zdôraznená bude informácia, že ide o priebežné hodnotenie, ktoré sa môže zmeniť v závislosti od posúdenia všetkých aktivít a príloh v rámci procesu overovania žiadostí vysokou školou alebo ministerstvom. Zároveň bude uvedené, že v prípade, ak sa uchádzač o štipendium umiestnil medzi úspešnými uchádzačmi a za predpokladu, že v rámci procesu overovania mu nebudú odobraté body za nezdokladované/neakceptované aktivity a prílohy, uchádzač o štipendium sa po zápise stane štipendistom.
* v prípade, ak uchádzač nezdokladuje všetky zvolené aktivity, jeho poradie sa v systéme môže zmeniť v závislosti od zmien v získanom hodnotení z dôvodu nepreukázania skutočností v žiadosti o štipendium. Za aktivity označené študentom ako splnené, ktoré študent nebude schopný zdokladovať, sa nebudú počítať body.
* vysoká škola alebo fakulta má právo požadovať[[21]](#footnote-21) od prijatých uchádzačov informáciu, či sa zapíšu na štúdium. Uchádzač je povinný takú informáciu poskytnúť vysokej škole alebo fakulte. Ak uchádzač neprejaví o štúdium záujem alebo informáciu v určenom čase neposkytne, zaniká mu právo zapísať sa na štúdium daného študijného programu.

V prípade, ak došlo k zmene preferencie študenta o výbere vysokej školy po odoslaní žiadosti o štipendium alebo by z akýchkoľvek iných dôvodov uchádzač o štipendium nevyznačil preferenciu vysokej školy pri žiadosti o štipendium, bude možné priradiť uchádzača o štipendium do profilu vysokej školy aj pomocou vyhľadania uchádzača pomocou rodného čísla. Ak vysoká škola zadá rodné číslo uchádzača do systému a následne začne vysoká škola overovať jeho žiadosť, automaticky sa daný uchádzač pridá do jej profilu.

Prijímateľom štipendia podľa tejto metodiky môže byť aj študent, ktorý poberá iné štipendium na odlišný účel podpory študenta[[22]](#footnote-22). Ministerstvo vykoná opatrenia predchádzajúce dvojitému financovaniu. Každý štipendista po udelení štipendia doručí vysokej škole čestné vyhlásenie, ktorým deklaruje, že neprijíma dotáciu, príspevok, grant alebo inú formu pomoci na financovanie tých istých výdavkov, ktorá by predstavovala dvojité financovanie ministerstvo dopracuje ďalšie postupy v rámci samostatného dokumentu.

**2.3. Výber talentov v skupine A**

**2.3.1. Kritériá v skupine A**

V schéme sa kumulujú body za dosiahnuté výsledky v rôznych kategóriách – dosiahnutá známka vo vybraných maturitných predmetoch (podľa Plánu obnovy) a výsledky v ďalších činnostiach (súťaže a pod.). Posudzovaná bude doba počas troch rokov štúdia na strednej škole predchádzajúcich poslednému ročníku a časť posledného ročníka do podania žiadosti (t. j. najneskôr do posledného dňa stanoveného na podávanie žiadostí). Aktivity splnené po podaní žiadosti, resp. po uzavretí systému nebude možné z dôvodu administrácie schémy akceptovať. Systém umožní sčítavať body za viacnásobnú účasť na súťažiach (napr. účasť v 1. ročníku štúdia na strednej škole na fyzikálnej olympiáde bude možné sčítať s účasťou v 2. ročníku štúdia na strednej škole na tej istej olympiáde; rovnako teda aj napr. účasť v 1. ročníku štúdia na strednej škole na fyzikálnej olympiáde a zároveň aj účasť v 1. ročníku štúdia na strednej škole na matematickej olympiáde). Zároveň však bude systém nastavený tak, že sa bude započítavať len najlepší dosiahnutý výsledok aktivity v danom roku (napr. ak sa umiestnil na 2. mieste celoštátnej olympiády, budú sa mu započítavať len tieto príslušné body, t. j. nie aj body za umiestnenie/účasť na krajskom kole olympiády).

Obdobný mechanizmus bude aplikovaný aj pri posudzovaní iných aktivít, t. j. v kategórii „realizácia vlastného projektu pod záštitou vybraných organizácií“. V prípade absolvovania aktivity pod záštitou rovnakej inštitúcie budú uchádzačovi započítané body pre daný rok iba raz. Ak uchádzač uvedie absolvovanie aktivity pod rovnakou inštitúciou vo viacerých ročníkoch, pridelia sa mu body podľa počtu ročníkov. Zároveň môže kombinovať aktivity zastrešované rôznymi inštitúciami. Nie je však možné v rovnakom roku mať viac aktivít od rovnakej inštitúcie. Uchádzač bude môcť zaznačiť splnenie niekoľkých aktivít v priebehu posledných 4 ročníkov pred ukončením strednej školy (t. j. vrátane posledného ročníka za aktivity vykonané do podania žiadosti).

Ku každej aktivite bude k dispozícii číselník. Uchádzači budú môcť vyberať iba splnenie úlohy v rámci číselníka. Iné aktivity nebudú akceptované. Bude však možné v budúcnosti doplniť číselník. Na základe konzultácií s prizvanými expertmi z NIVAM[[23]](#footnote-23), ŠIOV[[24]](#footnote-24), CVTI SR[[25]](#footnote-25) a NOC[[26]](#footnote-26) boli určené nasledujúce ukazovatele a k nim priradené váhy, podľa ktorých budú uchádzači posudzovaní:

|  |  |  |
| --- | --- | --- |
| **Ukazovateľ** | **Počet bodov** | **Poznámka** |
| **Tabuľka č. 1**  **Umiestnenie sa v olympiádach[[27]](#footnote-27) a vedomostných súťažiach[[28]](#footnote-28)** | | |
| 1. miesto v medzinárodnej súťaži | **140 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 2. miesto v medzinárodnej súťaži | **130 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 3. miesto v medzinárodnej súťaži | **120 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| Účasť v medzinárodnej súťaži | **110 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 1. miesto v celoštátnom kole súťaže | **90 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 2. miesto v celoštátnom kole súťaže | **80 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 3. miesto v celoštátnom kole súťaže | **70 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| Účasť na celoštátnom kole súťaže | **60 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| 1. miesto na krajskom kole súťaže | **45 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| Účasť na krajskom kole súťaže | **30 bodov** | Násobí sa počtom účastí (napr. účasť na viacerých súťažiach alebo účasť na súťažiach viac rokov po sebe) |
| **Tabuľka č. 2**  **Výsledky v maturitnej skúške** | | |
| výsledok z maturitnej skúšky zo slovenského jazyka a jazyka menšiny – percentil > 98 | **80 bodov** | Externá časť maturitnej skúšky |
| výsledok z maturitnej skúšky zo slovenského jazyka a jazyka menšiny – percentil > 95 | **75 bodov** | Externá časť maturitnej skúšky |
| výsledok z maturitnej skúšky zo slovenského jazyka a jazyka menšiny – percentil > 90 | **70 bodov** | Externá časť maturitnej skúšky |
| výsledok z maturitnej skúšky zo slovenského jazyka a jazyka menšiny – percentil > 75 | **65 bodov** | Externá časť maturitnej skúšky |
| výsledok z maturitnej skúšky z cudzieho jazyka – percentil > 98 | **90 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 98 | **85 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 98 | **45 bodov** | Externá časť maturitnej skúšky B1 |
| výsledok z maturitnej skúšky z cudzieho jazyka – percentil > 95 | **85 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 95 | **80 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 95 | **35 bodov** | Externá časť maturitnej skúšky B1 |
| výsledok z maturitnej skúšky z cudzieho jazyka – percentil > 90 | **80 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 90 | **75 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 90 | **25 bodov** | Externá časť maturitnej skúšky B1 |
| výsledok z maturitnej skúšky z cudzieho jazyka – percentil > 75 | **75 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 75 | **70 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 75 | **15 bodov** | Externá časť maturitnej skúšky B1 |
| výsledok z maturitnej skúšky z matematiky – percentil > 98 | **100 bodov** | Externá časť maturitnej skúšky |
| výsledok z maturitnej skúšky z matematiky – percentil > 95 | **95 bodov** | Externá časť maturitnej skúšky |
| výsledok z maturitnej skúšky z matematiky – percentil > 90 | **90 bodov** | Externá časť maturitnej skúšky |
| výsledok z maturitnej skúšky z matematiky – percentil > 75 | **85 bodov** | Externá časť maturitnej skúšky |

Pri dosiahnutí výsledkov v percentiloch, resp. percentá (pozri nižšie) je potrebné dosiahnuť stanovenú hodnotu alebo vyššiu hodnotu (napr. pre „percentil výsledok z maturitnej skúšky z matematiky – percentil > 75“ je podmienka splnená, ak uchádzač dosiahol percentil aspoň 75, 00).

Externá časť maturitnej skúšky sa koná v marci kalendárneho roku, náhradný termín je stanovený na apríl. Druhý náhradný termín prebieha v septembri. Osoby, ktoré zmaturujú až v rámci septembrového termínu, nie je možné akceptovať z dôvodu stanovenia poradia, zazmluvnenia príslušných vysokých škôl a včasného vyplácania štipendií štipendistom. Vyhodnotenie externej časti maturitnej skúšky je dostupné na NIVAM v priebehu mája a začiatkom júna. Preto nebudú výsledky z maturitnej skúšky nahrávané do systému samostatne študentmi, ale budú dodávané z databázy NIVAM, resp. zdrojového dokumentu dodaného od NIVAM ministerstvu. Keďže časť študentov maturuje podľa špecifických pravidiel maturitných skúšok zo zahraničia a ich výsledky sa nemonitorujú na NIVAM (teda nie sú k dispozícii žiadne percentily), zabezpečí sa prevodník ich známok alebo iných výsledkov. Aby uchádzač vedel identifikovať, či maturoval podľa špecifických pravidiel, bude v tejto časti systému uvedený zoznam stredných škôl. V prípade absolvovania maturitnej skúšky z niektorého predmetu zabezpečovanej cez NIVAM, sa počet bodov za výsledok v maturitnej skúške udelí v zmysle vyššie uvedenej tabuľky č. 2.

V rámci maturitných skúšok zo zahraničia podľa špecifických pravidiel rozlišujeme:

a) maturitné skúšky realizované na stredných školách s bilingválnymi programami podľa medzinárodnej dohody uzavretej medzi Slovenskou republikou a iným štátom (tu je maturitná skúška zo slovenského jazyka zabezpečovaná cez NIVAM) a

b) maturitné skúšky realizované na stredných školách zabezpečujúcich výchovu a vzdelávanie podľa medzinárodného programu.

V prípade, ak uchádzač o štipendium predloží výsledky podľa tabuľky 3 alebo 4 a boli mu zároveň nahraté percentily z databázy NIVAM, budú pri vyhodnotení a určení poradia použité percentily.

|  |  |  |  |
| --- | --- | --- | --- |
| **Tabuľka č. 3**  **Výsledky v maturitnej skúške zo slovenských stredných škôl s bilingválnymi programami podľa medzinárodnej dohody uzavretej medzi Slovenskou republikou a iným štátom** | | | |
| výsledok z maturitnej skúšky z cudzieho jazyka  – percento > 90  – známka 1 (výborný) | **90 bodov** | Písomná časť maturitnej skúšky C1 | |
| výsledok z maturitnej skúšky z cudzieho jazyka  – percento > 80  – známka 2 (chválitebný) | **80 bodov** | Písomná časť maturitnej skúšky C1 | |
| výsledok z maturitnej skúšky z matematiky  – percento > 90  – známka 1 (výborný) | **100 bodov** | Písomná časť maturitnej skúšky | |
| výsledok z maturitnej skúšky z matematiky  – percento > 80  – známka 2 (chválitebný) | **90 bodov** | Písomná časť maturitnej skúšky | |
| **Tabuľka č. 4**  **Výsledky v maturitnej skúške zo slovenských stredných škôl zabezpečujúcich výchovu a vzdelávanie podľa medzinárodných programov** | | | |
| výsledok z maturitnej skúšky zo slovenského jazyka a jazyka menšiny  – percento > 80  – známka A, B alebo 1 (výborný) | | | **80 bodov** |
| výsledok z maturitnej skúšky zo slovenského jazyka a jazyka menšiny  – percento > 70  – známka C alebo 2 (chválitebný) | | | **70 bodov** |
| výsledok z maturitnej skúšky z iného predmetu absolvovaného v cudzom jazyku (okrem slovenského jazyka a matematiky)  – percento > 80  – známka A, B alebo 1 (výborný) | | | **90 bodov** |
| výsledok z maturitnej skúšky z iného predmetu absolvovaného v cudzom jazyku (okrem slovenského jazyka a matematiky)  – percento > 70  – známka C alebo 2 (chválitebný) | | | **80 bodov** |
| výsledok z maturitnej skúšky z matematiky  – percento > 80  – známka A, B alebo 1 (výborný) | | | **100 bodov** |
| výsledok z maturitnej skúšky z matematiky  – percento > 70  – známka C alebo 2 (chválitebný) | | | **90 bodov** |

|  |  |  |
| --- | --- | --- |
| **Tabuľka č. 5**  **Športové súťaže** | | |
| 1. – 3. miesto v medzinárodnej  športovej súťaži[[29]](#footnote-29) | **60 bodov** | Individuálny aj kolektívny šport |

|  |  |  |
| --- | --- | --- |
| **Tabuľka č. 6**  **Iné aktivity** | | |
| Realizácia vlastného projektu pod záštitou vybraných organizácií[[30]](#footnote-30) | **60 bodov** | Potrebné doložiť potvrdenie / certifikát |

Realizáciou iných aktivít sa rozumejú činnosti určené v  metodike (pozri tabuľka č. 10), v ktorej sú zároveň definované ďalšie kritériá (napr. dĺžka trvania aktivity, forma certifikátu a pod.).

2.3.2 Overenie informácií a rôzne stavy možnosti

Overenie pravdivosti informácií zabezpečí vysoká škola. Do systému bude možné nahrávať potvrdenia priamo už počas podávania žiadosti. Poverená osoba/osoby za vysokú školu bude/budú mať prístup do systému. V systéme s prístupom pre vysoké školy si prostredníctvom identifikátora (rodné číslo) vie pracovník vyhľadať uchádzača (kde by sa mu mali zobraziť údaje uchádzača a informácia – *žiadosť podaná*) a potvrdiť zodpovedajúci stav žiadosti výberom z číselníka.

Rôzne stavy žiadosti až do udelenia štipendia budú nasledujúce:

* po prihlásení bude uchádzač vidieť pri informácii o stave svojej žiadosti niektorý z nasledujúcich stavov:
  + *žiadosť úspešne podaná (nekompletná)* – tento stav bude generovaný automaticky odoslaním žiadosti pre každého uchádzača, aj keď žiadosť nebude ešte obsahovať všetky potrebné prílohy, ktoré môže doplniť uchádzač aj dodatočne. Systém mu bude indikovať aj počet bodov, ktorý môže získať, ak doloží potvrdenia o splnení všetkých zvolených aktivít.
  + *žiadosť úspešne podaná – žiadosť je kompletná* – tento stav nastane automaticky po nahratí všetkých požadovaných príloh (teda po nahratí prílohy ku každej aktivite, ktorú uchádzač identifikoval v žiadosti a má vplyv na bodové hodnotenie);
  + *žiadosť overená vysokou školou*;
  + *zápis na štúdium*;
  + *splnenie všetkých podmienok* *+* *počet získaných bodov* – tento stav sa prepne automaticky, keď vysoká škola zaklikne zápis na štúdium a každá aktivita bude overená vysokou školou; následne sa bude uchádzač nachádzať v zozname študentov vysokej školy zaslanej v dávke za september do CRŠ;
  + *udelenie štipendia* (zabezpečí ministerstvo)

Študent nebude môcť okrem príloh do podanej žiadosti zasahovať.

* vysoká škola bude meniť stav:
  + *žiadosť overená vysokou školou* (pričom pri každej položke odklikne overené/neakceptované a po odklikaní všetkých položiek vysokou školou sa prepne stav na *žiadosť overená vysokou školou*)
  + *zápis na štúdium (stav sa bude aktualizovať automaticky na základe údajov z CRŠ).* V prípade chýbajúcich dokumentov bude vysoká škola môcť nahrať príslušné prílohy, ktoré im doloží študent. V prípade chybných alebo nečitateľných príloh ich bude môcť po dodaní zo strany uchádzača počas overovania doplniť alebo nahradiť.

Pracovníkovi ministerstva sa zobrazí kompletný zoznam uchádzačov aj s ich súčasným stavom žiadosti (s rôznym príznakom viditeľným bez nutnosti rozkliknúť detail uchádzača).

Poverená osoba vysokej školy tiež bude môcť pre každú položku, ktorú študent zaklikol ako splnenú, zvoliť možnosť overené/neakceptované.

Aby ostala zachovaná ochrana osobných údajov, vysoká škola nebude môcť prezerať celú databázu prihlásených osôb, ale bude musieť zadať vstupné údaje, napr. rodné číslo uchádzača. Následne sa otvorí jeho profil, kde vysoká škola vyznačí aktuálny stav danej žiadosti, najneskôr do odovzdania dávky do CRŠ do 15. 10. kalendárneho roka. Informáciu o tom, žiadosti ktorých uchádzačov treba overiť, vyčíta vysoká škola z údaju „preferované štúdium“, ktorý uchádzač vyplní ako súčasť podávanej žiadosti.

Po nahratí dávky do CRŠ ministerstvo overí počet osôb, ktoré splnili podmienky na získanie štipendia a reálne sa zapísali na slovenskú vysokú školu a poskytne prostriedky vysokým školám pre daný počet študentov (koniec októbra – začiatok novembra daného kalendárneho roka).

V prípade pochybenia vykoná ministerstvo v rámci možností nápravu alebo vyzve štipendistu a vysokú školu na nápravu. Zároveň sa uchádzačovi o štipendium v jeho profile objaví informácia, že sa zmenil status jeho žiadosti. Stav žiadosti hovoriaci o tom, že študent môže čerpať štipendium, t. j. „priznané štipendium“, bude viditeľný aj pre vysoké školy. Vďaka tomu bude možné jednoznačne overiť počet študentov s nárokom na štipendium.

Predpokladáme hypotetickú možnosť rovnosti bodov, a teda umiestnenie na rovnakej pozícii v rámci rebríčka. Výška štipendia je rovnaká pre všetkých študentov a umiestnenie v rámci rebríčka nebude mať vplyv na výšku štipendia. Preto bude potrebné rovnosť bodov zohľadniť len pri posledných pozíciách v rámci úspešných uchádzačov o štipendium. V tomto prípade budú uprednostnení študenti, ktorí získali body za olympiády. Ak by aj naďalej trval stav rovnosti, bude uprednostnený študent s vyšším percentilom v poradí: výsledok externej maturitnej skúšky z matematiky, výsledok externej maturitnej skúšky z cudzieho jazyka, výsledok externej maturitnej skúšky zo slovenského jazyka a jazyka menšiny. V prípade, že ani po tomto kroku nebude možné jednoznačne vyfiltrovať oprávnených uchádzačov pristúpi sa k žrebovaniu uchádzačov za prítomnosti min. 3 pracovníkov ministerstva.

**2.4. Výber talentov v skupine C**

**2.4.1 Kritériá v skupine C**

Pre skupinu uchádzačov bude v systéme dostupný samostatný formulár a samostatný poradovník. Študent spĺňa podmienku zaradenia do kategórie C, ak počas posledných štyroch rokov svojho stredoškolského štúdia kedykoľvek spadal aspoň do jednej zo skupín bližšie špecifikovaných v nasledujúcich bodoch:

Kritériá na úrovni študenta:

1. Študent je členom domácnosti, ktorej sa poskytuje pomoc v hmotnej núdzi
2. Študent poberá počas štúdia na strednej škole štátom financované sociálne štipendium, ktorého podmienkou okrem prospechu bolo aj posudzovanie príjmu jeho rodiny
3. Študent je sirota alebo polosirota
4. Študent býva v centre pre deti a rodinu (niekedy nazývané aj detské domovy) alebo bol zverený do náhradnej starostlivosti
5. Študent má potvrdenie (vyjadrenie) od Centra pedagogicko-psychologického poradenstva a prevencie (CPPPaP) o tom, že je žiakom zo sociálne znevýhodneného prostredia
6. Študentovi je poskytovaná pobytová sociálna služba krízovej intervencie
7. Študent poberá peňažný príspevok na osobnú asistenciu alebo je osobou s ťažkým zdravotným postihnutím odkázanou na opatrovanie
8. Študent je azylant alebo osoba s doplnkovou ochranou alebo „maloletý bez sprievodu“
9. Študent má posudok od posudkového lekára Sociálnej poisťovne o miere poklesu schopnosti vykonávať zárobkovú činnosť (§ 71 zákona 461/2003 Z. z.) o viac ako 40 % z dôvodu dlhodobo nepriaznivého zdravotného stavu na účely invalidného dôchodku

Uchádzač patrí do skupiny C aj v prípade, že spĺňa podmienky vzťahujúce sa na spoluposudzovaných rodičov študenta, ktorí so študentom žijú v domácnosti. V rámci určenia poradia budú uprednostnení uchádzači, ktorí splnia kritérium za študenta (kritériá I. až IX.) alebo za oboch spoluposudzovaných rodičov (kritériá X. až XV. viď nižšie). Nie je nutné, aby obaja rodičia spĺňali rovnakú podmienku (X. až XV.) v rovnakom čase, ale je nutné, aby obaja rodičia spĺňali aspoň jednu z podmienok v rovnakom čase. Teda ide o situáciu, kedy naraz obaja rodičia nemohli pracovať alebo mali inak sťažené sociálne podmienky. Ak nedôjde k vyčerpaniu kapacít, budú akceptovaní potom aj žiadatelia, ktorí splnia kritérium X. až XV. len za jedného rodiča.

Za rodiča sa považuje aj osvojiteľ. Rodič pre účely vyhodnotenia kritérií sociálneho znevýhodnenia je spoluposudzovanou osobou so študentom (t. j. rodičom žijúcim v domácnosti so študentom), spravidla ak

* nie je rozhodnutím súdu povinný poskytovať študentovi výživné, a
* študent nebol pred dosiahnutím plnoletosti zverený do náhradnej starostlivosti.

Kritériá na úrovni rodičov:

1. Rodič študenta poberá peňažný príspevok na osobnú asistenciu alebo peňažný príspevok na opatrovanie alebo je rodič osoba s ťažkým zdravotným postihnutím odkázaná na opatrovanie
2. Rodič má posudok od posudkového lekára Sociálnej poisťovne o miere poklesu schopnosti vykonávať zárobkovú činnosť (§ 71 zákona 461/2003 Z. z.) o viac ako 40 % z dôvodu dlhodobo nepriaznivého zdravotného stavu na účely invalidného dôchodku
3. Rodič je azylant alebo osoba s doplnkovou ochranou
4. Jeden rodič sa stará o druhého rodiča z dôvodu ťažkého zdravotného postihnutia na základe zmluvy o výkone osobnej asistencie alebo jeden z rodičov poberá peňažný príspevok na opatrovanie druhého rodiča
5. Rodič je dlhodobo nezamestnaný uchádzač o zamestnanie (čím sa chápe 12po sebe nasledujúcich mesiacov v evidencií uchádzačov o zamestnanie)
6. Jeden rodič je nezamestnaný (t. j. uchádzač o zamestnanie) a druhý rodič spĺňa niektorú z podmienok X až XIV.

Poradie sa bude zostavovať tak, že budú uprednostnení uchádzači, ktorí splnili kritériá I. až IX. Zároveň budú uprednostnení uchádzači, ktorí splnili kritériá X. až XV. pre oboch rodičov. Ak nebude naplnená kapacita v kategórii sociálne znevýhodnených, bude štipendium udelené aj osobám, ktoré splnili kritériá XI. až XV. Vnútorné poradie v tomto poradovníku bude určované na základe získaných bodov. O zaradení uchádzača do skupiny C bude uchádzač informovaný systémom. Akceptované bude splnenie niektorého z parametrov počas štyroch posledných ročníkov na strednej škole (aby neboli zvýhodnení študenti osemročných gymnázií), najneskôr však do posledného dňa stanoveného na podávanie žiadostí. Splnenie sociálneho kritéria po tomto termíne sa nebude brať do úvahy, aj keby ho študent dokladoval vysokej škole. Akceptované nebude ani splnenie kritéria v prípade, že bol napr. rodič dlhodobo nezamestnaný (čím sa chápe 12po sebe nasledujúcich mesiacov v evidencii uchádzačov o zamestnanie),avšak lehota 12 mesiacov uplynie až po termíne stanovenom na podávanie žiadostí.

Uchádzači o štipendium spadajúci do skupiny C získavajú body za umiestnenie sa v olympiádach a vedomostných súťažiach, za iné aktivity a ocenenia a za športové súťaže rovnako ako je to nastavené v skupine A.

Vzhľadom na koncept investície 3 komponentu 10 (pri skupinách A a B sa odkazuje na „najväčšie talenty“ a pri skupine C na „nadpriemerných študentov“) a veľkosť skupiny spĺňajúcej možnosť uchádzať sa o štipendium v rámci skupiny C boli znížené hodnoty percentilov pre pridávanie bodov za externú maturitnú skúšku.

|  |  |  |
| --- | --- | --- |
| **Tabuľka č. 7**  **Výsledky v maturitnej skúške** | | |
| výsledok z maturitnej skúšky zo slovenského jazyka a jazyka menšiny – percentil > 90 | **80 bodov** | Externá časť maturitnej skúšky |
| výsledok z maturitnej skúšky zo slovenského jazyka a jazyka menšiny – percentil > 70 | **75 bodov** | Externá časť maturitnej skúšky |
| výsledok z maturitnej skúšky zo slovenského jazyka a jazyka menšiny – percentil > 50 | **70 bodov** | Externá časť maturitnej skúšky |
| výsledok z maturitnej skúšky z cudzieho jazyka – percentil > 90 | **90 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 90 | **85 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 90 | **45 bodov** | Externá časť maturitnej skúšky B1 |
| výsledok z maturitnej skúšky z cudzieho jazyka – percentil > 70 | **85 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 70 | **80 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 70 | **40 bodov** | Externá časť maturitnej skúšky B1 |
| výsledok z maturitnej skúšky z cudzieho jazyka – percentil > 50 | **75 bodov** | Externá časť maturitnej skúšky C1 |
| výsledok z maturitnej skúšky z cudzieho jazyka – percentil > 50 | **70 bodov** | Externá časť maturitnej skúšky B2 |
| výsledok z maturitnej skúšky z cudzieho jazyka – percentil > 50 | **35 bodov** | Externá časť maturitnej skúšky B1 |
| výsledok z maturitnej skúšky z matematiky – percentil > 90 | **100 bodov** | Externá časť maturitnej skúšky |
| výsledok z maturitnej skúšky z matematiky – percentil > 70 | **95 bodov** | Externá časť maturitnej skúšky |
| výsledok z maturitnej skúšky z matematiky – percentil > 50 | **90 bodov** | Externá časť maturitnej skúšky |

|  |  |  |
| --- | --- | --- |
| **Tabuľka č. 8**  **Výsledky v maturitnej skúške zo slovenských stredných škôl s bilingválnymi programami podľa medzinárodnej dohody uzavretej medzi Slovenskou republikou a iným štátom** | | |
| výsledok z maturitnej skúšky z cudzieho jazyka  – percento > 90  – známka 1 (výborný) | **90 bodov** | Písomná časť maturitnej skúšky C1 |
| výsledok z maturitnej skúšky z cudzieho jazyka  – percento > 80  – známka 2 (chválitebný) | **80 bodov** | Písomná časť maturitnej skúšky C1 |
| výsledok z maturitnej skúšky z cudzieho jazyka  – percento > 60  – známka 3 (dobrý) | **75 bodov** | Písomná časť maturitnej skúšky C1 |
| výsledok z maturitnej skúšky z matematiky  – percento > 90  – známka 1 (výborný) | **100 bodov** | Písomná časť maturitnej skúšky |
| výsledok z maturitnej skúšky z matematiky  – percento > 80  – známka 2 (chválitebný) | **95 bodov** | Písomná časť maturitnej skúšky |
| výsledok z maturitnej skúšky z matematiky  – percento > 60  – známka 3 (dobrý) | **90 bodov** | Písomná časť maturitnej skúšky |

|  |  |
| --- | --- |
| **Tabuľka č. 9**  **Výsledky v maturitnej skúške zo slovenských stredných škôl zabezpečujúcich výchovu a vzdelávanie podľa medzinárodných programov** | |
| výsledok z maturitnej skúšky zo slovenského jazyka a jazyka menšiny  – percento > 80  – známka A, B alebo 1 (výborný) | **80 bodov** |
| výsledok z maturitnej skúšky zo slovenského jazyka a jazyka menšiny  – percento > 70  – známka C alebo 2 (chválitebný) | **75 bodov** |
| výsledok z maturitnej skúšky zo slovenského jazyka a jazyka menšiny  – percento > 60  – známka D alebo 3 (dobrý) | **70 bodov** |
| výsledok z maturitnej skúšky z iného predmetu absolvovaného v cudzom jazyku (okrem slovenského jazyka a matematiky)  – percento > 80  – známka A, B alebo 1 (výborný) | **90 bodov** |
| výsledok z maturitnej skúšky z iného predmetu absolvovaného v cudzom jazyku (okrem slovenského jazyka a matematiky)  – percento > 70  – známka C alebo 2 (chválitebný) | **80 bodov** |
| výsledok z maturitnej skúšky z iného predmetu absolvovaného v cudzom jazyku (okrem slovenského jazyka a matematiky)  – percento > 60  – známka D alebo 3 (dobrý) | **75 bodov** |
| výsledok z maturitnej skúšky z matematiky  – percento > 80  – známka A, B alebo 1 (výborný) | **100 bodov** |
| výsledok z maturitnej skúšky z matematiky  – percento > 70  – známka C alebo 2 (chválitebný) | **95 bodov** |
| výsledok z maturitnej skúšky z matematiky  – percento > 60  – známka D alebo 3 (dobrý) | **90 bodov** |

**3. Všeobecný postup vypĺňania žiadosti**

Dotazník v rámci podávanej žiadosti budú vypĺňať študenti zo skupiny A a skupiny C. Procesne bude postup pri vypĺňaní, administrovaní a vyhodnocovaní dotazníka pre skupiny A a C rovnaký. Jedinou výnimkou bude krok navyše pri skupine C, kedy bude uchádzač musieť zvoliť typ sociálneho znevýhodnenia a dokladovať ho. Formulár je rozdelený do dvoch častí – „Môj profil“ a „Žiadosti“. V časti „Môj profil“ vyplní základné osobné a kontaktné údaje. Súčasťou formulára tiež bude potvrdenie súhlasu so spracovaním osobných údajov na účely pridelenia štipendia. V časti „Žiadosti“ vyplní informácie o splnení aktivít a kritérií (skupiny C). V prvom kroku vyplní študent informácie o maturite. V druhom kroku vyplní splnenie aktivít vedomostných a umeleckých súťaží. V treťom kroku vyplní uchádzač informácie o športových súťažiach. V štvrtom kroku vyplní údaje o splnení iných aktivít, ale len ak boli zastrešované niektorou z inštitúcií v číselníku. V piatom kroku vyplní uchádzač údaje o sociálnom znevýhodnení, na základe čoho ho systém zaradí do skupiny A a skupiny C.

**Údaje v užívateľskom profile žiadateľa**

meno:

priezvisko:

rodné priezvisko:

rodné číslo:

dátum narodenia:

štát narodenia:

miesto narodenia:

miesto trvalého pobytu:

štátne občianstvo študenta: SR/iné[[31]](#footnote-31)\_\_\_\_\_\_\_\_\_\_\_\_\_

**Rozdelenie do dvoch poradovníkov**

Každá skupina (A a C) bude mať svoj vlastný poradovník, v ktorom sa bude určovať umiestnenie a tým pádom aj nárokovateľnosť štipendia. Aby bolo možné študenta správne zaradiť, v kroku 5 prihlasovacieho formulára žiadosti o štipendium sa mu zobrazia kritériá sociálneho znevýhodnenia a možnosť vybrať jedno alebo viaceré z nich. Systém má prednastavenú odpoveď „nie“ pre všetky položky. Ak uchádzač spadá do skupiny A, nemusí nič vyplniť a pokračuje na ďalší krok. Ak zvolí jednu z možností sociálneho znevýhodnenia, bude v poradovníku pre sociálne znevýhodnených študentov. Doklady potvrdzujúce splnenie podmienok vydávajú príslušné úrady. Uchádzač ich bude musieť nahrať do systému do podania žiadosti. Po zvolení jednej alebo viacerých možností bude poradie v danom rebríčku stanovené rovnako ako v prípade talentovaných študentov.

**Údaje v žiadosti o štipendium pre talentovaných študentov**

1. **Výsledky v externej časti maturitnej skúšky**

**Zvolený cudzí jazyk:**

anglický jazyk

nemecký jazyk

francúzsky jazyk

ruský jazyk

španielsky jazyk

taliansky jazyk

**Úroveň:**

C1

B2

B1

**Maturita z matematiky**

áno  nie

Táto časť bude povinná na vyplnenie pre všetkých.

Následne sa pre obe skupiny uchádzačov zobrazí dotazník o dosiahnutých úspechoch.

Za každú osobu bude môcť byť dotazník vyplnený iba raz. Filter bude nastavený na rodné číslo.

1. **Umiestnenie sa v olympiádach, umeleckých a vedomostných súťažiach**

1. miesto v medzinárodnej súťaži – počet účastí \_\_\_\_\_\_\_\_\_

2. miesto v medzinárodnej súťaži – počet účastí \_\_\_\_\_\_\_\_\_

3. miesto v medzinárodnej súťaži – počet účastí \_\_\_\_\_\_\_\_\_

Účasť v medzinárodnej súťaži – počet účastí \_\_\_\_\_\_\_\_\_

1. miesto v celoštátnom kole súťaže – počet účastí \_\_\_\_\_\_\_\_\_

2. miesto v celoštátnom kole súťaže – počet účastí \_\_\_\_\_\_\_\_\_

3. miesto v celoštátnom kole súťaže – počet účastí \_\_\_\_\_\_\_\_\_

Účasť na celoštátnom kole súťaže – počet účastí \_\_\_\_\_\_\_\_\_

1. – 3. miesto na krajskom kole súťaže – počet účastí \_\_\_\_\_\_\_\_\_

Účasť na krajskom kole súťaže – počet účastí \_\_\_\_\_\_\_\_\_

alebo políčko „ďalej“ (bez nutnosti vyplniť niečo v tejto časti).

Vzhľadom na rôzny postup pri organizácii súťaží sa pri niektorých súťažiach akceptuje iba vybraná úroveň (napr. iba celoštátne kolo).

1. **Zoznam akceptovaných súťaží v kategórii 1. na medzinárodnej úrovni (NIVAM)**

* Rakúsky turnaj mladých fyzikov (AYPT)
* Olympiáda GENIUS (GENIUS)
* Európska fyzikálna olympiáda (EuPhO)
* Medzinárodná matematická olympiáda (IMO)
* Medzinárodná biologická olympiáda (IBO)
* Medzinárodný turnaj mladých fyzikov (IYPT)
* Medzinárodná fyzikálna olympiáda (IPhO)
* Medzinárodná geografická olympiáda (IGEO)
* Stredoeurópska olympiáda v informatike (CEOI)
* Stredoeurópska matematická olympiáda (MEMO)
* Medzinárodná olympiáda v informatike (IOI)
* Európska súťaž z dopravnej výchovy (ETEC)
* Grand Prix Chimique (GPCH)
* Medzinárodná olympiáda mladých vedcov (IJSO)
* Medzinárodná olympiáda v ruskom jazyku (MORJ)
* Medzinárodná Mendelejevská chemická olympiáda (IMChO)
* Európska dievčenská matematická olympiáda (EGMO)
* Európska dievčenská olympiáda v informatike (EGOI)
* Medzinárodná olympiáda v nemeckom jazyku (IDO)
* Medzinárodná olympiáda vo francúzskom jazyku (MOFJ)

1. **Zoznam akceptovaných súťaží v kategórii 1. na krajskej a celoštátnej** **úrovni (NIVAM)**

* Biologická olympiáda
* Fyzikálna olympiáda
* Turnaj mladých fyzikov
* Geografická olympiáda
* Chemická olympiáda
* Matematická olympiáda
* Olympiáda v informatike
* Technická olympiáda
* Olympiáda v anglickom jazyku
* Olympiáda vo francúzskom jazyku
* Olympiáda v nemeckom jazyku
* Olympiáda v ruskom jazyku
* Olympiáda zo slovenského jazyka a literatúry
* Olympiáda v španielskom jazyku
* Súťaž Poznaj slovenskú reč
* Súťaž Szép magyár beszéd
* Dejepisná olympiáda
* Olympiáda ľudských práv

1. **Zoznam akceptovaných súťaží v kategórii 1. na medzinárodnej** **úrovni (spravuje ŠIOV)**

* ESE (Expo sciences Europe)
* ESI (Expo Sciences International)
* Stredoškolská odborná činnosť ČR (SOČ)
* EuroSkills
* INTERSTENO
* ENERSOL-EÚ

1. **Zoznam akceptovaných súťaží v kategórii 1. na krajskej a celoštátnej** **úrovni (spravuje ŠIOV)**

* Stredoškolská odborná činnosť (SOČ)
* ZENIT v programovaní, elektronike, strojárstve
* Súťaž v spracovaní informácií na počítači ( SIP)
* ENERSOL – využitie alternatívnych zdrojov energie – projekty
* Mladý ekofarmár (SOM)
* Rodinný dom VELUX
* IPM STUDENT AWARD – programovanie v CAD grafických systémoch (iba celoštátna úroveň)

1. **Zoznam akceptovaných súťaží v kategórii 1. na medzinárodnej úrovni (spravuje Národné osvetové centrum)**

* UNICA - National Film Competition
* České vize – celostátní přehlídka filmové tvorby
* Národní soutěž a výstava amatérské fotografie – Svitavy
* Medzinárodní festival poezie vo Valašskom Meziříčí
* Interporta - International Music Competition - Ústí nad Labem

1. **Zoznam akceptovaných súťaží v kategórii 1. na celoštátnej úrovni (spravuje Národné osvetové centrum)**

* AMFO
* Belopotockého Mikuláš
* CINEAMA
* Divertimento musicale
* Eniki beniki
* FEDIM
* Hviezdoslavov Kubín
* Jazykom tanca (predtým Tancuj, tancuj)
* Kontakt (predtým Strunobranie)
* Literárny Zvolen - celoštátna súťaž literárnej tvorby
* Mládež spieva
* Nositelia tradícií
* OdDYCHpoDYCH
* Šaffova ostroha
* Vidiečanova Habovka
* Viva il canto
* Výtvarné spektrum
* Zlatá priadka
* Žatva drámy

1. **Zoznam ďalších akceptovaných súťaží zastrešených vybranými organizáciami na medzinárodnej úrovni**

* ROBOCUP[[32]](#footnote-32)
* Astronomická olympiáda[[33]](#footnote-33)
* Ekonomická olympiáda[[34]](#footnote-34)

1. **Zoznam ďalších akceptovaných súťaží zastrešených vybranými organizáciami na celoštátnej úrovni**

* ROBOCUP
* 3D tlač
* Čo vieš o hviezdach?
* Astronomická olympiáda
* Matematický klokan[[35]](#footnote-35)
* Ekonomická olympiáda
* Generácia €uro
* Dejepisná súťaž gymnázií ČR a SR[[36]](#footnote-36)
* Festival vedy a techniky
* ROBORAVE[[37]](#footnote-37)
* Junior Internet
* Online seminár Labák.net[[38]](#footnote-38)
* Slovenská debatná liga[[39]](#footnote-39)
* Olympiáda kritického myslenia
* LEAF Academy English Essay Competition

1. **Zoznam ďalších akceptovaných súťaží zastrešených vybranými organizáciami na krajskej úrovni**
   * Čo vieš o hviezdach?
   * Ekonomická olympiáda
   * Festival vedy a techniky[[40]](#footnote-40)
   * Olympiáda kritického myslenia
2. **Výsledky v športových súťažiach**

1. – 3. miesto v medzinárodnej športovej súťaži

alebo políčko „ďalej“ (bez nutnosti vyplniť niečo v tejto časti)

1. **Iné aktivity**

Realizácia vlastného projektu so zastrešením vybraných organizácií

alebo políčko „ďalej“ (bez nutnosti vyplniť niečo v tejto časti).

|  |  |
| --- | --- |
| **Tabuľka č. 10**  **Iné aktivity** | |
| **Názov organizácie** | **Názov programu** |
| Rozbehni sa! (Uni2010, o. z.) | Rozbiehátor |
| The Duke of Edinburgh's International Award Slovensko, o. z. | Medzinárodná cena vojvodu z Edinburghu (DofE) – bronzová až zlatá úroveň |
| I AMbitious Academy, o. z. | **DASATO Academy** (predtým I AMbitious Academy) |
| Aj Ty v IT o. z. | **Aj Ty v IT Coding Clubs** |
| **Security Girl** |
| **Junior Achievement Slovensko, n. o.** | Aplikovaná ekonómia |
| Viac ako peniaze |
| Etika v podnikaní |
| Zručnosti pre úspech |
| Učebnica ekonómie a podnikania |
| Openlab, o. z. | Vývoj digitálnych hier/hybridných aplikácií |
| Kolégium Antona Neuwirtha | Akadémia veľkých diel |
| OZ TEAM | Show your talent (SYT) |

**Zoznam zastrešujúcich organizácií a programov akceptovaných pre kategóriu „realizácia vlastného projektu pod záštitou vybraných organizácií alebo organizácie, na aktivitách ktorých sa mohol uchádzač zúčastniť“:**

**4. Vizibilita**

Vysoké školy zverejnia informáciu o financovaní štipendií z Plánu obnovy vo forme plagátu veľkosti A4, ktorý bude umiestnený na viditeľnom mieste v budove školy. Plagát obsahuje informáciu o financovaní, logo Plánu obnovy a odolnosti SR a emblém EÚ a uvedením náležitého vyhlásenia o financovaní, ktoré znie „financované Európskou úniou

NextGenerationEU. Ďalšie formy zabezpečenia vizibility budú uvedené v zmluve alebo v záväzných usmerneniach vydaných ministerstvom.

V .................................. dňa ..................

......................................................................

Mgr. Michal Fedák

štátny tajomník II.

Ministerstvo školstva, vedy, výskumu a športu Slovenskej republiky

1. Čl. 18 nariadenia Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti [↑](#footnote-ref-1)
2. Ustanovenie 3.2.3. Plánu obnovy a odolnosti, Komponent 10, Investícia 3: Štipendiá pre talentovaných domácich a zahraničných študentov [↑](#footnote-ref-2)
3. Ustanovenie 3.2.3. Plánu obnovy a odolnosti, Komponent 10, Investícia 3: Štipendiá pre talentovaných domácich a zahraničných študentov [↑](#footnote-ref-3)
4. Zákon o mechanizme [↑](#footnote-ref-4)
5. Podľa §94a ods. 2 Zákona o VŠ*:* „*Ministerstvo školstva môže poskytovať štipendium študentovi vysokej školy so sídlom na území Slovenskej republiky za dosiahnutie mimoriadnych výsledkov vzdelávania počas vzdelávania na strednej škole*.“ [↑](#footnote-ref-5)
6. §5 Zákona o mechanizme [↑](#footnote-ref-6)
7. §94 ods. 4 Zákona o VŠ [↑](#footnote-ref-7)
8. § 6 Zákona o mechanizme [↑](#footnote-ref-8)
9. Komponent 10, Investícia 3 Plánu obnovy a odolnosti [↑](#footnote-ref-9)
10. § 60 ods. 2 Zákona o VŠ [↑](#footnote-ref-10)
11. § 60 ods. 3 Zákona o VŠ [↑](#footnote-ref-11)
12. § 94a ods. 4 zákona o VŠ [↑](#footnote-ref-12)
13. § 94a ods. 5 zákona o VŠ [↑](#footnote-ref-13)
14. Môže nastať situácia, kedy študent prestupuje na iný študijný program v rámci jednej vysokej školy, napríklad v apríli daného roka a prestupuje kontinuálne na iný študijný program. Aj keď technicky ide o „prestup do prvého ročníka“ (pretože v prvom ročníku študent študuje ďalej), štúdium sa nekoná odznova, ale kontinuálne pokračuje. V takom prípade štipendista má nárok na pokračovanie štipendia. V prípade, ak by išlo o zmenu študijného programu spôsobom opätovného nástupu od septembra znova do 1. ročníka, nárok na štipendium študentovi zaniká. [↑](#footnote-ref-14)
15. § 66 ods. 2 písm. b) zákona o VŠ [↑](#footnote-ref-15)
16. § 64 zákona o VŠ [↑](#footnote-ref-16)
17. § 69 ods. 1 zákona o VŠ [↑](#footnote-ref-17)
18. Dávkou sa rozumie prenos informácií o študentoch z registrov študentov vysokých škôl do CRŠ. Aktualizácia údajov prebieha každý mesiac v období od 1. do 15. kalendárneho dňa v mesiaci. [↑](#footnote-ref-18)
19. OECD, <https://www.oecd.org/migration/mig/Measuring-and-Assessing-Talent-Attractiveness-in-OECD-Countries.pdf> [↑](#footnote-ref-19)
20. § 56 ods. 1 zákona o VŠ [↑](#footnote-ref-20)
21. § 58 ods. 9 zákona o VŠ [↑](#footnote-ref-21)
22. § 96 až 97b zákona o VŠ [↑](#footnote-ref-22)
23. Národný inštitút vzdelávania a mládeže [↑](#footnote-ref-23)
24. Štátny inštitút odborného vzdelávania [↑](#footnote-ref-24)
25. Centrum vedecko-technických informáciíSR [↑](#footnote-ref-25)
26. Národné osvetové centrum [↑](#footnote-ref-26)
27. Ak sa uchádzač zúčastnil napr. olympiády z matematiky a aj olympiády z fyziky, je možné zadať to ako dve účasti. [↑](#footnote-ref-27)
28. Vrátane SOČ a ďalších súťaží v číselníku. [↑](#footnote-ref-28)
29. Akceptovaná je úroveň: olympijské hry, majstrovstvá sveta a majstrovstvá Európy, a to aj vrátane uvedených súťaží pre športovcov s trvalým telesným, mentálnym a senzorickým zdravotným postihnutím. [↑](#footnote-ref-29)
30. Organizácie: Rozbehni sa! (Uni2010, o. z.), The Duke of Edinburgh's International  
    Award Slovensko, o. z.; I AMbitious Academy, o. z.; Openlab, o. z.; Junior Achievement Slovensko, n. o.; Aj ty v IT, o. z.; Kolégium Antona Neuwirtha a OZ TEAM. [↑](#footnote-ref-30)
31. Každý uchádzač, ktorý bude disponovať výsledkom maturít zo slovenskej strednej školy, bude patriť do skupiny A, prípadne C. Pre ostatných uchádzačov platí, že budú zaradení do skupiny B (talentovaní študenti zo zahraničia), keďže maturita zo slovenskej strednej školy je jedným z kritérií výberu. Teda osoby s trvalým pobytom v SR, ktoré absolvovali strednú školu mimo SR (napr. v susednej krajine) nie je možné zaradiť do skupiny A a C. [↑](#footnote-ref-31)
32. Majstrovstvá sveta vo futbale robotov ROBOCUP [↑](#footnote-ref-32)
33. Medzinárodná olympiáda z astronómie a astrofyziky [↑](#footnote-ref-33)
34. Medzinárodná ekonomická olympiáda  [↑](#footnote-ref-34)
35. Keďže súťaž je jednokolová, resp. nie je postupová, nie je zaručená ani kvalita výstupov zúčastnených žiakov. Samotná účasť žiaka na celoštátnom kole preto automaticky bodovaná nie je. Na získanie bodov je potrebné stať sa úspešným riešiteľom súťaže. Akceptovaný je preto iba *diplom úspešného riešiteľa*, t. j. 20%  najúspešnejších riešiteľov v rámci vybranej kategórie. Tento diplom bude ohodnotený 80 bodmi, ktoré prislúchajú 2. miestu na celoštátnom kole súťaží. [↑](#footnote-ref-35)
36. Keďže súťaž nie je realizovaná v cudzom jazyku a nie je zachovaná štandardná postupnosť jednotlivých kôl, nie je možné považovať uvedené kolo za medzinárodné, ale iba za celoštátne. Akceptovaná je iba účasť žiaka na celoštátnom kole, ktorú žiak doloží udeleným pamätným listom. Vzhľadom na chýbajúcu informáciu o konkrétnom umiestnení sa v súťaži zo strany organizátora, resp. o umiestnení sa na 1. – 3. mieste, neberie sa umiestnenie žiaka na súťaži do úvahy a nie je zaň možné udeliť ani body.   [↑](#footnote-ref-36)
37. Akceptované je iba umiestnenie sa žiaka na 1. – 3. mieste súťaže. Keďže súťaž je jednokolová a príspevky súťažiacich neprechádzajú žiadnou predchádzajúcou selekciou, nie je kvalita súťažných výstupov mimo oceneného 1. – 3. miesta garantovaná. Za samotnú účasť žiaka na súťaži preto nie je možné udeliť body. [↑](#footnote-ref-37)
38. Akceptované je iba umiestnenie sa žiaka na 1. – 3. mieste súťaže. Keďže súťaž je jednokolová a príspevky súťažiacich neprechádzajú žiadnou predchádzajúcou selekciou, nie je kvalita súťažných výstupov mimo oceneného 1. – 3. miesta garantovaná. Za samotnú účasť žiaka na súťaži preto nie je možné udeliť body. Vzhľadom na to, že súťaž je od roku 2020 pozastavená, berie sa do úvahy iba umiestnenie sa žiaka v poslednom organizovanom ročníku súťaže 2019/2020. [↑](#footnote-ref-38)
39. Vzhľadom na to, že účastníci súťaže na krajskej úrovni nepodliehajú žiadnej predchádzajúcej selekcii (napr. v rámci okresného či školského kola), je bodovaná až účasť a umiestnenie sa na celoštátnej úrovni. Do úvahy sa v prípade 1. – 3. miesta berie buď umiestnenie sa v kategórii najlepšieho rečníka alebo v kategórii najlepšieho tímu (nie v oboch kategóriách súčasne).  [↑](#footnote-ref-39)
40. Keďže organizátor poradie súťažiacich na krajskej úrovni súťaže neurčuje, nie je možné žiakovi udeliť body za umiestnenie sa na 1. mieste. Na krajskej úrovni súťaže je preto bodovaná iba účasť žiaka, nie konkrétne umiestnenie sa. [↑](#footnote-ref-40)